
RAPORT DE SPECIALITATE
privind aprobarea taxei de membru al asociaţiei EUROCITIES pentru anul 2022

Având în vedere Referatul de aprobare nr. SC2022-31144/13.12.2022 al Primarului Municipiului Timişoara şi Proiectul de hotărâre privind aprobarea taxei de membru al asociaţiei EUROCITIES pentru anul 2022, prin care se propune plata de către Municipiul Timișoara, în calitate de membru pentru Asociaţia EUROCITIES, în cuantum de 16.300  euro, facem următoarele precizări:
EUROCITIES este o organizaţie neguvernamentală europeană, cu sediul la Bruxelles, care reuneşte peste 200 de oraşe din peste 38 de state europene. Oraşele membre ale asociaţiei EUROCITIES sunt oraşe care sunt un important centru regional, au o dimensiune internaţională şi o populaţie de peste 250.000 locuitori.
EUROCITIES facilitează cooperarea şi diverse schimburi de cunoştinţe şi experienţe în reţea, între oraşele membre, şi promovează proiecte transnaţionale europene; face lobby pe lângă instituţiile Uniunii Europene pentru influenţarea politicilor europene care au impact asupra oraşelor şi cetăţenilor şi contribuie la dezvoltarea şi implementarea politicilor, legislaţiei şi programelor europene, EUROCITIES fiind un important partener de dialog al Comisiei Europene atât la nivel politic cât şi la nivel tehnic; dezvoltă campanii de promovare cu o problematică vastă - pe teme economice, sociale, culturale, de mediu etc. - de interes pentru oraşe, pentru conştientizarea şi schimbarea comportamentului cetăţenilor, împreună cu autorităţile municipale şi cu cetăţenii.
În anul 2000, prin Formularul de aderare cu nr. SCO–1553/08.02.2000, Municipiul Timişoara a aderat la reţeaua de oraşe Eurocities, în calitate de membru asociat, iar începând cu data de 1 ianuarie 2007, data aderării României la Uniunea Europeană, Municipiul Timişoara a devenit membru cu drepturi depline al asociaţiei. Menţionăm beneficiile calităţii de membru al reţelei Eurocities – reţeaua principalelor oraşe europene:
- informare cu privire la politicile şi noutăţile legislative europene cu impact asupra oraşelor;
- informare cu privire la dezbateri, preocupări şi evenimente importante europene, care prezintă un interes major pentru oraşe;
- informare cu privire la iniţiativele Comisiei Europene;
- informare cu privire la programele de finanţare existente la nivelul Uniunii Europene;
- informare cu privire la evenimente şi activităţi ale Eurocities;
- acces la publicaţii, rapoarte şi documente de poziţie ale reţelei;
- acces la studii şi bune practici europene pe problematici  de interes  pentru oraşe;
- acces la baze de date privind politici, programe de finanţare europene şi probleme de interes pentru oraşe;
- cooperare, schimb de experienţe şi împărtăşire de cunoştinţe cu oraşele membre în domeniile: dezvoltare economică, transport şi mobilitate, energie, protecţia mediului, servicii publice, social, educaţie, cultură, tehnologia informaţiei etc.
- schimb de informaţii, cunoştinţe şi idei cu oraşele membre cu privire la probleme comune şi provocări cu care se confruntă în toate aspectele vieţii urbane, sociale, de mediu, culturale şi economice;
- învăţarea de practici inovative de la alte oraşe membre ale reţelei;
- propuneri de participare în parteneriat la proiecte transnaţionale europene, pe diverse teme, primite din partea oraşelor membre sau iniţiate de Eurocities;
- căutarea de parteneri pentru proiecte;
- participarea la conferinţe, întâlniri, workshop-uri, seminarii, forumuri, grupuri de lucru şi diverse evenimente organizate de Eurocities;
- acces privilegiat la evenimente şi activităţi de înalt nivel european;
- creşterea vizibilităţii europene;
- participarea la proiecte transnaţionale europene;
- participarea la iniţiative europene cu o problematică vastă - pe teme economice, sociale, culturale, de mediu, transport etc. - de interes pentru oraşe, cu impact asupra conştientizării şi schimbării comportamentului cetăţenilor;
- participarea la studii, sondaje, consultări şi chestionare, privind diverse problematici de interes pentru oraşe sau pentru Comisia Europeană, care contribuie la dezvoltarea şi implementarea politicilor, legislaţiei şi programelor europene; 
- exprimarea poziţiei faţă de diverse documente şi normative europene în curs de elaborare, care au ca rezultat influenţarea politicilor europene cu impact asupra oraşelor şi cetăţenilor;
- îmbunătăţirea calităţii vieţii cetăţenilor prin implementarea măsurilor asumate prin aderarea la diverse iniţiative europene: Săptămâna Mobilității, Carta Europeană pentru Siguranţă Rutieră, Carta VeloCity, Declaraţia privind Schimbările Climatice, SUMI – Asistență tehnică aferentă indicatorilor de mobilitate urbană durabilă, Directiva privind Apa Potabilă, Cities4Europe, Pilonul European al Drepturilor Sociale etc.
Având în vedere restricțiile din perioada pandemiei de COVID-19, activitățile din cadrul asociației au fost realizate în format online. 
Prin adresa înregistrată la Primăria Municipiului Timişoara cu nr. SC2022-31143/13.12.2022, Asociaţia EUROCITIES solicită achitarea taxei de membru pe anul 2022 în cuantum de 16.300  euro.
În baza prevederilor Legii nr. 273/2006 privind finanţele publice locale, cu modificările şi completările ulterioare, și în conformitate cu  prevederile art. 129 alin. 2 lit. e), alin. 4 lit. a) şi alin.9 lit. a) și c) din Ordonanța de urgență nr. 57/3 iulie 2019 privind Codul administrativ, propunem aprobarea plății de către Municipiul Timișoara în calitate de membru a taxei anuale de membru pentru asociaţia EUROCITIES, aferente anului 2022, în cuantum de 16.300 euro și alocării sumei de 16.300 euro pentru achitarea taxei de membru al asociaţiei pentru anul 2022 şi a sumei de 200 euro pentru plata comisioanelor necesare efectuării transferului bancar din bugetul local al Municipiului Timişoara pe anul 2022.
Menționăm că suma este prevăzută în bugetul local la cap. 51.02.01.03 art. 20.30.30 „Alte cheltuieli cu bunuri şi servicii”. 
Având în vedere prevederile legale expuse anterior, apreciem că proiectul de hotărâre privind aprobarea taxei de membru al Asociaţiei EUROCITIES pentru anul 2022, îndeplineşte condiţiile pentru a fi supus dezbaterii şi aprobării plenului Consiliului Local. 
	

p. Șef Serviciu 							Consilier
Diana Donawell									Lavinia Petruț

